กลุ่ม ปตท. เดินหน้าโครงการ “ลมหายใจเดียวกัน” เสริมศักยภาพรักษาผู้ป่วยโควิด-19
กลุ่ม ปตท. เดินหน้าโครงการ "ลมหายใจเดียวกัน" ส่งมอบเครื่องเอกซเรย์ รุ่น FDR Nano ให้โรงพยาบาลธรรมศาสตร์เฉลิมพระเกียรติ เสริมศักยภาพรักษาผู้ป่วยโควิด-19
กลุ่ม ปตท. เดินหน้าโครงการ "ลมหายใจเดียวกัน" ส่งมอบเครื่องเอกซเรย์ รุ่น FDR Nano ให้โรงพยาบาลธรรมศาสตร์เฉลิมพระเกียรติ
3 ก.ย. 2564

จากสถานการณ์ไวรัสโคโรนา 2019 หรือ COVID-19 ที่กำลังแพร่ระบาดในขณะนี้ บริษัท ปตท. จำกัด (มหาชน) (ปตท.) และบริษัทในกลุ่ม เดินหน้าสนับสนุนการดำเนินงานของบุคลากรทางการแพทย์ รวมถึงทีมงานอาสาสมัคร เพื่อร่วมต่อสู้กับวิกฤตที่เกิดขึ้น ภายใต้โครงการ “ลมหายใจเดียวกัน” ตามนโยบายของกลุ่ม ปตท. ซึ่งแสดงถึงความมุ่งมั่นในการสนับสนุนบุคลากรทางการแพทย์และร่วมดูแลประชาชนอย่างต่อเนื่อง
โดยล่าสุด นางสาวดวงพร เที่ยงวัฒนธรรม รองกรรมการผู้จัดการใหญ่กำกับดูแลองค์กรและกิจการสัมพันธ์ ปตท. เป็นตัวแทนในการส่งมอบเครื่องเอกซเรย์ รุ่น FDR Nano มูลค่ารวม 3,500,000 บาท ให้กับโรงพยาบาลธรรมศาสตร์เฉลิมพระเกียรติ โดยมี ศาสตราจารย์ ดร.สุรพล นิติไกรพจน์ ประธานคณะกรรมการบริหารโรงพยาบาลธรรมศาสตร์เฉลิมพระเกียรติ ให้เกียรติรับมอบ เพื่อสนับสนุนการรักษาผู้ป่วยโควิด-19 ของโรงพยาบาลธรรมศาสตร์เฉลิมพระเกียรติ

สำหรับเครื่องเอกซเรย์ดังกล่าว เป็นเครื่องเอกซเรย์เคลื่อนที่แบบดิจิทัลสำหรับบริการถ่ายภาพรังสีทุกส่วนของร่างกายด้วยคุณภาพสูง เหมาะสำหรับใช้ในหอผู้ป่วยทุกประเภท สามารถปฏิบัติงานในที่จำกัดหรือคับแคบได้ดี สามารถแปลงสัญญาณเอกซเรย์เป็นภาพดิจิทัล (Detector) บันทึกภาพเก็บไว้ในเครื่องและส่งข้อมูลเข้าสู่ระบบจัดเก็บภาพทางการแพทย์ของโรงพยาบาลได้ ซึ่งจะช่วยสนับสนุนการรักษาผู้ป่วย โดยเฉพาะผู้ป่วยอาการหนักได้อย่างเต็มประสิทธิภาพ
ทั้งนี้กลุ่ม ปตท. พร้อมสนับสนุนและเคียงข้างบุคลากรทางการแพทย์ คนไทย และประเทศชาติ ให้ก้าวผ่านวิกฤตครั้งนี้ไปด้วยกันโดยเร็ว เพราะเชื่อมั่นว่า “เราคนไทยทุกคนล้วนมีลมหายใจเดียวกัน”